ข้อบังคับเจ้าพนักงานจราจรจังหวัดพระนครศรีอยุธยาว่าด้วยการห้ามรถยนต์บรรทุกตั้งแต่สิบล้อขึ้นไป รถยนต์บรรทุกพ่วงและกึ่งพ่วงผ่านถนนเลียบคลองระพีพัฒน์ (ฝั่งซ้าย) ในเขตองค์การบริหารส่วนตำบลท่าหลวง พ.ศ. 2557
ข้อบังคับเจ้าพนักงานจราจรจังหวัดพระนครศรีอยุธยา
ข้อบังคับเจ้าพนักงานจราจรจังหวัดพระนครศรีอยุธยา
ว่าด้วยการห้ามรถยนต์บรรทุกตั้งแต่สิบล้อขึ้นไป
รถยนต์บรรทุกพ่วงและกึ่งพ่วง
ผ่านถนนเลียบคลองระพีพัฒน์
(ฝั่งซ้าย) ในเขตองค์การบริหารส่วนตำบลท่าหลวง
พ.ศ. ๒๕๕๗
 

ด้วยในปัจจุบันประชาชนในเขตองค์การบริหารส่วนตำบลท่าหลวงและประชาชนในพื้นที่ใกล้เคียงได้รับผลกระทบจากการสัญจรของรถบรรทุกหนักในถนนสายเลียบคลองระพีพัฒน์ฝั่งซ้าย
(อย. ๓๐๓๙ แยกทางหลวง หมายเลข ๓๒๙ - บ้านท่าหลวง ช่วงกิโลเมตรที่ ๑๓ + ๙๕๗ ถึง
กิโลเมตรที่ ๑๗ + ๕๕๗) ตำบลท่าหลวง อำเภอท่าเรือ จังหวัดพระนครศรีอยุธยา สาเหตุเนื่องจากมีรถบรรทุกหนักวิ่งสัญจรเป็นจำนวนมากและรถบรรทุกหนักบางคันใช้ความเร็วค่อนข้างสูง
ประกอบกับแนวถนนดังกล่าวเป็นกลุ่มหมู่บ้านชุมชนอยู่อาศัยเป็นระยะตลอดแนวถนน
ทำให้ประชาชนในพื้นที่และประชาชนผู้ใช้รถใช้ถนนในสายดังกล่าวเกิดความไม่ปลอดภัยในการสัญจร
อีกทั้งได้เกิดอุบัติเหตุขึ้นกับผู้ใช้รถชนิดจักรยานและรถจักรยานยนต์หลายครั้งจากการสัญจรที่หนาแน่นของรถบรรทุกหนัก
จึงส่งผลกระทบต่อการดำเนินชีวิตของประชาชนในเขตองค์การบริหารส่วนตำบลท่าหลวงและผู้ใช้ถนนดังกล่าวเป็นอย่างมาก

ฉะนั้น เพื่อให้เกิดความสะดวกและความปลอดภัยในการจราจร
อาศัยอำนาจตามความในมาตรา ๑๓๙ (๒), (๙)
และ (๑๕) แห่งพระราชบัญญัติจราจรทางบก พ.ศ. ๒๕๒๒
ผู้บังคับการตำรวจภูธรจังหวัดพระนครศรีอยุธยา
ในฐานะเจ้าพนักงานจราจรจังหวัดพระนครศรีอยุธยา จึงออกข้อบังคับไว้ดังนี้

ข้อ ๑ ข้อบังคับนี้เรียกว่า ข้อบังคับเจ้าพนักงานจราจรจังหวัดพระนครศรีอยุธยา
ว่าด้วยการห้ามรถยนต์บรรทุกตั้งแต่สิบล้อขึ้นไป
รถยนต์บรรทุกพ่วงและกึ่งพ่วงผ่านถนนเลียบคลองระพีพัฒน์ (ฝั่งซ้าย) ในเขตองค์การบริหารส่วนตำบลท่าหลวง
พ.ศ. ๒๕๕๗

ข้อ ๒ ห้ามรถยนต์บรรทุกตั้งแต่สิบล้อขึ้นไป
รถยนต์บรรทุกพ่วงและกึ่งพ่วงผ่านถนนเลียบคลองระพีพัฒน์ (ฝั่งซ้าย) (อย. ๓๐๓๙
แยกทางหลวงหมายเลข ๓๒๙ - บ้านท่าหลวง ช่วงกิโลเมตรที่ ๑๓ + ๙๕๗ ถึง กิโลเมตรที่ ๑๗
+ ๕๕๗)

ข้อ ๓ ข้อบังคับนี้มิให้ใช้บังคับกับรถที่ได้รับอนุญาตจากเจ้าพนักงานจราจร

ข้อ ๔ บรรดา ข้อบังคับ
ประกาศ หรือระเบียบใดที่ขัดหรือแย้งกับข้อบังคับนี้ให้ยกเลิกและใช้ข้อบังคับนี้แทน

ข้อ ๕[๑] ข้อบังคับนี้ให้ใช้ตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ
ณ วันที่ ๒๗ พฤศจิกายน พ.ศ. ๒๕๕๗
พลตำรวจตรี
เสริมคิด สิทธิชัยกานต์
ผู้บังคับการตำรวจภูธรจังหวัดพระนครศรีอยุธยา
เจ้าพนักงานจราจรจังหวัดพระนครศรีอยุธยา











ปริยานุช/ผู้จัดทำ
๘ มกราคม ๒๕๕๘

วิศนี/ผู้ตรวจ
๑๙ มกราคม ๒๕๕๘








[๑] ราชกิจจานุเบกษา
เล่ม ๑๓๑/ตอนพิเศษ ๒๗๐ ง/หน้า ๒๐/๒๙ ธันวาคม ๒๕๕๗